Document ID: 31987R0229

NEUVOSTON ASETUS (ETY) N:o 229/87,
annettu 26 päivänä tammikuuta 1987,
sokerialan yhteisestä markkinajärjestelystä annetun asetuksen (ETY) N:o 1785/81 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
sekä katsoo, että
sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(2), sellaisena kuin se on viimeksi muutettuna asetuksella (ETY) N:o 3666/86(3), 11 artiklan 1 kohdassa säädetään, että interventioelimet voivat myydä sokeria vain interventiohintaa korkeammalla hinnalla, kun sokeria ei viedä sellaisenaan tai jalostettuina tuotteina tai kun sitä ei ole tarkoitettu eläinten ruokintaan,
mainittu sääntö estää sokerin luovuttamisen tarvittaessa hyväntekeväisyysjärjestöille yhteisössä elintarvikkeena käytettäväksi; tämän vuoksi tällainen mahdollisuus on syytä sallia yksittäisissä hätäaputoimissa, joiden avulla varmistetaan hankinnat ja jotka edustavat samanaikaisesti humanitaarista toimintaa, ja
tällaisten toimien tehokkuus riippuu niiden täytäntöönpanon nopeudesta; tämän vuoksi olisi säädettävä tässä tapauksessa aiheellisimman menettelyn soveltamisesta,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1785/81 seuraavasti:
1. Lisätään 11 artiklaan kohta seuraavasti:
"1 a. Edellä 1 kohdasta poiketen voidaan päättää, että interventioelimet luovuttavat sellaisenaan halussaan pitämäänsä sokeria lahjoituksina jaettavaksi sellaisille hyväntekeväisyysjärjestöille, jotka kyseinen jäsenvaltio on tunnustanut tai, jos tällaisia järjestöjä ei ole tunnustettu kyseisessä jäsenvaltiossa, sellaisille hyväntekeväisyysjärjestöille, jotka komissio on tunnustanut, ja jotka toimivat yksittäisissä hätäaputoimissa, interventiohintaa alhaisemmalla hinnalla tai ilmaiseksi yhteisön sisämarkkinoilla elintarvikkeena käytettäväksi."
2. Korvataan 11 artiklan 3 kohta seuraavasti:
"3. Yksityiskohtaiset säännöt tämän artiklan soveltamisesta annetaan ja 1 a kohdassa tarkoitettua luovuttamista koskeva päätös tehdään 41 artiklassa säädettyä menettelyä noudattaen."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä tammikuuta 1987.

Labels: 17
5
0
3
15